Κανονισμός (ΕΚ) αριθ. 740/2003 της Επιτροπής

της 28ης Απριλίου 2003

για την τροποποίηση του κανονισμού (ΕΚ) αριθ. 1520/2000 σχετικά με τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το πρώτο εδάφιο του άρθρου 8 παράγραφος 3 του κανονισμού αυτού,

Εκτιμώντας τα ακόλουθα:

(1) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 444/2003(4), περιορίζει την περίοδο κατά τη διάρκεια της οποίας βασικά γεωργικά προϊόντα μπορούν να παραμείνουν υπό καθεστώς προχρηματοδότησης στη διάρκεια ισχύος της άδειας εξαγωγής που υπολείπεται.

(2) Τα περισσότερα πιστοποιητικά επιστροφής ισχύουν για τον ημερολογιακό μήνα κατά τη διάρκεια του οποίου υποβλήθηκε η αίτηση, καθώς και για τους πέντε επόμενους ημερολογιακούς μήνες. Ωστόσο, τα πιστοποιητικά επιστροφής που εκδίδονται προς το τέλος του οικονομικού έτους έχουν μικρότερη διάρκεια ισχύος, η οποία, λόγω των διεθνών δεσμεύσεων της Ευρωπαϊκής Ένωσης, δεν μπορεί να επεκταθεί πέραν της 30ής Σεπτεμβρίου.

(3) Προκειμένου να υπάρχει επαρκής ευελιξία ώστε οι φορείς εκμετάλλευσης να μπορούν να χρησιμοποιούν πλήρως τα εν λόγω πιστοποιητικά επιστροφής μικρής διάρκειας, πρέπει να ληφθούν ειδικά μέτρα σχετικά με τα πιστοποιητικά αυτά.

(4) Ο κανονισμός (ΕΚ) αριθ. 1520/2000, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης(5), όπως τροποποιήθηκε τελευταία από τον κανονισμό (ΕΚ) αριθ. 1052/2002(6), πρέπει να τροποποιηθεί αναλόγως.

(5) H επιτροπή διαχείρισης των οριζόντιων θεμάτων σχετικά με τις συναλλαγές μεταποιημένων γεωργικών προϊόντων που δεν περιλαμβάνονται στο παράρτημα Ι της συνθήκης δεν γνωμοδότησε εντός της προθεσμίας που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 16 του κανονισμού (EΚ) αριθ. 1520/2000 προστίθεται η ακόλουθη παράγραφος 9:

"9. Κατά παρέκκλιση από την παράγραφο 6 του άρθρου 28 του κανονισμού (ΕΚ) 800/1999, και όσον αφορά τα πιστοποιητικά επιστροφής που εκδίδονται για χρήση από την 1η Ιουνίου για προϊόντα που πρέπει να εξαχθούν πριν από την 1η Οκτωβρίου, τα προϊόντα βάσεως που αναφέρονται στο παράρτημα Α του παρόντος κανονισμού μπορούν να παραμείνουν υπό τελωνειακό έλεγχο ενόψει της μεταποίησής τους για τρεις μήνες από την ημέρα αποδοχής της δήλωσης πληρωμής.

Κατά παρέκκλιση από την παράγραφο 5 του άρθρου 29 του κανονισμού (ΕΚ) 800/1999, και όσον αφορά τα πιστοποιητικά επιστροφής που εκδίδονται για χρήση από την 1η Ιουνίου για προϊόντα που πρέπει να εξαχθούν πριν από την 1η Οκτωβρίου, τα προϊόντα που αναφέρονται στα παραρτήματα Β και Γ του παρόντος κανονισμού μπορούν να παραμείνουν υπό τελωνειακό καθεστώς αποταμιεύσεως ή ελεύθερης ζώνης για τρεις μήνες από την ημέρα αποδοχής της δήλωσης πληρωμής."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο κανονισμός εφαρμόζεται στις δηλώσεις πληρωμής που γίνονται δεκτές από την 1η Οκτωβρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Απριλίου 2003.

Για την Επιτροπή

Erkki Liikanen

Μέλος της Επιτροπής

(1) ΕΕ L 318 της 20.12.1993, σ. 18.

(2) ΕΕ L 298 της 25.11.2000, σ. 5.

(3) ΕΕ L 102 της 17.4.1999, σ. 11.

(4) ΕΕ L 67 της 12.3.2003, σ. 3.

(5) ΕΕ L 177 της 15.7.2000, σ. 1.

(6) ΕΕ L 160 της 18.6.2002, σ. 16.